KYK: Hollywood-paar maak PE-danssensasie beroemd | Netwerk24
KYK: Hollywood-paar maak PE-danssensasie beroemd
Deur Lynn Williams 11 Junie 2019 11:20
’n Jong danseres van Port Elizabeth se moderne danspassies het oornag die aandag van meer as 13 miljoen mense wêreldwyd getrek nadat die Hollywood-glanspaar Will en Jada Pinkett-Smith haar video op hul Instagram-profiele gedeel het.
Ivanah Campbell (6) van Hillside is ’n gr. 1-leerling aan die Young Park Primary School.
In die video dans Ivanah op ’n sypaadjie in Hillside op die maat van “Paga A Bebida Da Bela” van DJ BBoy.
Sy geniet haar gate uit voor die kamera terwyl sy haar vernuf wys met haar gunsteling-dansgenre, Freestyle.
Ivanah Campbell (6).Foto: Facebook
Pinkett-Smith het die video Sondag op Ivanah se Instagram-profiel raakgesien en dit met haar volgelinge gedeel. Ivanah se gesin bestuur haar Instagram-profiel.
Pinkett-Smith skryf hierby: “Hierdie meisie weet wat sy uit die lewe wil hê! Ek gaan nou verkeer soek . . . en dans!
Drie miljoen mense het op Pinkett-Smith se Instagram-profiel na die video gekyk. Smith het dit hiervandaan na sy Instagram-profiel gedeel, waar meer as tien miljoen mense dit gesien het.
Ivanah se Instagram-profiel het dadelik duisende aanhangers bygekry. Teen Dinsdag het sy al 163 000 volgelinge gehad.
Dit gons ook op Ivanah se Facebook-blad, Ivanah the Dancer, oor haar talent, waar meer as 142 000 mense haar volg.
Haar ouma Sandra Mejanie sê Ivanah en die familie is nog heeltemal oorweldig deur al die aandag, goeie wense en ondersteuning wat sy kry sedert mense na haar video’s begin kyk het.
Volgens Mejanie sou hulle nooit kon raai dat hul video’s soveel aandag sou trek nie, maar is hulle nietemin bly Ivanah se talent word raakgesien.
Mejanie vertel dat Ivanah al vroeg ’n natuurlike aanvoeling vir dans gehad het.
Die video wat Will en Jada Pinkett-Smith op hul Instagram-profiele gedeel het. Foto: Instagram
Sy het as tweejarige met ’n besoek aan Ratanga Junction in Kaapstad spontaan op die verhoog gespring en voor honderde mense gedans.
Mejanie sê haar kleinkind is sedert 2018 lid van die Portia Appolis Dance and Fitness Studio, waar haar talent geslyp word.
“Freestyle is haar gunsteling-dansvorm. Sy het vroeg al gesê ballet is vir haar te vervelig. Jy kan maar enige tipe musiek aansit en sy sal daarop dans.
“As gesin is ons bly Ivanah het ’n gesonde stokperdjie gekry en ons gaan seker maak sy verbeter haar talent.
“Ons wil seker maak sy bly plat op die aarde en dat sy weet haar skoolwerk kom eerste.”
Meer oor: Jada Pinkett-Smith | Ivanah Campbell | Will Smith